แรงซื้อหุ้นใหญ่หนุน SET ปิดเช้าบวก 9 จุด แวลู่บางเบา 2.1 หมื่นลบ. จับตากนง.ประชุมบ่ายนี้
แรงซื้อหุ้นใหญ่หนุน SET ปิดเช้าบวก 9 จุด แวลู่บางเบา 2.1 หมื่นลบ. จับตากนง.ประชุมบ่ายนี้ โดยดัชนีช่วงเช้าปิดที่ระดับ 1,365.00 จุด เพิ่มขึ้น 8.57 จุด หรือ 0.63% มูลค่าการซื้อขาย 2.1 หมื่นล้านบาท
24 มิ.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,365.00 จุด เพิ่มขึ้น 8.57 จุด หรือ 0.63% มูลค่าการซื้อขาย 2.1 หมื่นล้านบาท
10 หุ้นดันดัชนีเช้านี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยแกว่งตัวในกรอบแคบ ระหว่างรอผลประชุมคณะกรรมการนโยบายการเงิน (กนง.) ที่จะออกมาในช่วงบ่าย ซึ่งตลาดคาดการณ์ว่ากนง.น่าจะยังคงอัตราดอกเบี้ยนโยบายระดับเดิม แต่ยังรอดูว่ากนง.จะมีมุมมองต่อเศรษฐกิจไทยช่วงครึ่งหลังของปีนี้อย่างไร และจะปรับลดประมาณการเศรษฐกิจไทยลงหรือไม่ จากเดิมที่ธนาคารแห่งประเทศไทย (ธปท.) คาดว่าผลิตภัณฑ์มวลรวมภายในประเทศ (GDP) ของไทยในปีนี้ -5.3%
ส่วนตัวเลขส่งออกของไทยในเดือนพ.ค.ที่ออกมา -22.50% นั้น ตลาดไม่ได้ตอบสนองมากนัก เพราะคาดว่าสถานการณ์โควิด-19 ช่วงแย่สุดของไทยอยู่ในช่วง 3 เดือนระหว่างมี.ค.-พ.ค. ทำให้สถานการณ์ดังกล่าวอยู่ในการคาดการณ์ของตลาดบ้างแล้วว่าการส่งออกของไทยจะไม่ดีในช่วงเวลาดังกล่าว
ขณะเดียวกันตลาดยังรอดูการเปิดเผยรายงานแนวโน้มเศรษฐกิจโลก (WEO) ของกองทุนการเงินระหว่างประเทศ (IMF) ในช่วงคืนนี้ด้วยว่า IMF จะมองเศรษฐกิจโลกแย่ลงไปอีกหรือทรงตัว แต่สัญญาณยังมีทิศทางที่แย่กว่าคาดการณ์เพราะตัวเลขผู้ติดเชื้อโควิด-19 ยังคงเพิ่มขึ้นในฝั่งสหรัฐ บราซิล และยุโรป รวมถึงแอฟริกา ทำให้เศรษฐกิจโลกอาจจะยังชะลอตัวและไม่มีสัญญาณฟื้นตัวที่ชัดเจน อย่างไรก็ตามการที่หลายธนาคารกลางทั่วโลกได้ออกมาตรการเพื่อช่วยประคองเศรษฐกิจก็ยังเป็นปัจจัยหนุนตลาดอยู่
สำหรับแนวโน้มการซื้อขายภาคบ่ายน่าจะยังประคองตัว รอดูผลประชุมกนง.ที่จะออกมา ซึ่งหากกนง.ปรับประมาณการเศรษฐกิจของไทยไม่แย่ไปกว่าเดิมมากนัก ก็คาดว่าตลาดน่าจะยังคงยืนแดนบวกได้ โดยมองแนวรับที่ 1,355 จุด และแนวต้าน 1,370 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KCE     มูลค่าการซื้อขาย  1,625.29 ล้านบาท  ปิดที่   21.10 บาท เพิ่มขึ้น  1.40 บาท
KBANK   มูลค่าการซื้อขาย  1,371.91 ล้านบาท  ปิดที่   91.75 บาท เพิ่มขึ้น  2.75 บาท
MINT    มูลค่าการซื้อขาย  1,125.33 ล้านบาท  ปิดที่   21.60 บาท เพิ่มขึ้น  1.00 บาท
BBL     มูลค่าการซื้อขาย    861.23 ล้านบาท  ปิดที่  110.00 บาท เพิ่มขึ้น  4.00 บาท
SCB     มูลค่าการซื้อขาย    850.75 ล้านบาท  ปิดที่   74.75 บาท เพิ่มขึ้น  2.00 บาท